CELEX: 52015PC0231
Language: fi
Date: 2015-05-29
Title: Ehdotus NEUVOSTON TÄYTÄNTÖÖNPANOPÄÄTÖS päätöksen 2009/790/EY muuttamisesta luvan antamiseksi Puolalle jatkaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavan erityistoimenpiteen soveltamista

EUROOPAN KOMISSIO
            Bryssel 29.5.2015
            COM(2015) 231 final
            2015/0118(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            päätöksen 2009/790/EY muuttamisesta luvan antamiseksi Puolalle jatkaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavan erityistoimenpiteen soveltamista
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Ehdotuksen perustelut ja tavoitteet
            
            
               Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi.
            
            
               Puola pyysi komission 23. joulukuuta 2014 saapuneeksi kirjaamalla kirjeellä lupaa vapauttaa edelleen arvonlisäverosta sellaiset verovelvolliset, joiden kansallisena valuuttana ilmaistu vuosittainen liikevaihto on Puolan liittymispäivänä voimassa olleen muuntokurssin mukaan laskettuna enintään 30 000 euron suuruinen. Komissio on antanut alv-direktiivin 395 artiklan 2 kohdan mukaisesti Puolan pyynnön tiedoksi muille jäsenvaltioille 6. helmikuuta 2015 päivätyllä kirjeellä. Se ilmoitti Puolalle 9. helmikuuta 2015 päivätyllä kirjeellä saaneensa kaikki pyynnön arviointiin tarvitsemansa tiedot.
            
            
               Yleinen tausta
            
            
               Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus verovelvollisille, joiden vuosittainen liikevaihto jää tietyn raja-arvon alle. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan.
            
            
               Alv-direktiivin 287 artiklan 14 kohdan mukaan Puola voi vapauttaa arvonlisäverosta verovelvolliset, joiden kansallisena valuuttana ilmaistu vuosittainen liikevaihto on Puolan liittymispäivänä voimassa olleen muuntokurssin mukaan laskettuna enintään 10 000 euron suuruinen.
            
            
               Puola pyysi vuonna 2009 poikkeusta yksinkertaistaakseen pieniin toimijoihin sovellettavia arvonlisäverovelvoitteita ja helpottaakseen kansallisen verohallinnon veronkantoa. Neuvosto antoi 20. lokakuuta 2009 tehdyllä neuvoston päätöksellä 2009/790/EY
                  2
                Puolalle luvan myöntää 31. päivään joulukuuta 2012 saakka vapautus arvonlisäverosta sellaisille verovelvollisille, joiden kansallisena valuuttana ilmaistu vuosittainen liikevaihto on Puolan liittymispäivänä voimassa olleen muuntokurssin mukaan laskettuna enintään 30 000 euron suuruinen. Neuvoston päätöksellä 2012/769/EU
                  3
                kyseisen poikkeusluvan voimassaoloa jatkettiin 31. päivään joulukuuta 2015. Tämä toimenpide on verovelvollisille vapaaehtoinen. Puola on nyt pyytänyt kyseisen toimenpiteen voimassaolon pidentämistä.
            
            
               Puolan toimittamien tietojen perusteella näyttää siltä, että 103 617 verovelvollista, joiden liikevaihto on 10 000–30 000 euroa, on saanut toimenpiteen soveltamisen tuloksena vapautuksen arvonlisäverosta, ja tämä vähensi valtiolle kertyviä arvonlisäverotuloja arviolta noin 0,32 prosenttia vuonna 2013. 
            
            
               Sen vuoksi ehdotetaan, että poikkeuksen soveltamista jatkettaisiin 31. joulukuuta 2018 saakka tai sellaisen direktiivin voimaantuloon asti, jossa säädetään vuosittaisen liikevaihdon raja-arvoista, joiden alittuessa verovelvolliset voidaan vapauttaa arvonlisäverosta, sen mukaan, kumpi näistä ajankohdista on aikaisempi. 
            
            
               Voimassa olevat aiemmat säännökset
            
            
               Vastaavia poikkeuksia on myönnetty muille jäsenvaltioille.
            
            
               Johdonmukaisuus suhteessa unionin muuhun politiikkaan ja muihin tavoitteisiin
            
            
               Toimenpide on eurooppalaisia pk-yrityksiä tukevaa ”Pienet ensin” -aloitetta koskevassa komission tiedonannossa (KOM(2008) 394, 25.6.2008) vahvistettujen pieniä yrityksiä koskevien unionin tavoitteiden mukainen.
            
            
               2.KUULEMISTEN JA VAIKUTUSTENARVIOINTIEN TULOKSET
            
            
               Intressitahojen kuuleminen
            
            
               Ei sovelleta.
            
            
               Asiantuntijatiedon käyttö
            
         
         
            
               Ulkopuolisia asiantuntijoita ei tarvittu.
            
            
               Vaikutusten arviointi
            
            
               Ehdotetun neuvoston täytäntöönpanopäätöksen tarkoituksena on jatkaa vielä kolmen vuoden ajan yksinkertaistamistoimenpidettä, jolla poistetaan monia arvonlisäverovelvoitteita yrityksiltä, joiden kansallisena valuuttana ilmaistu vuosittainen liikevaihto on enintään 30 000 euron suuruinen. Näin ollen toimenpiteellä voi olla myönteinen vaikutus yli 100 000 verovelvollisen hallinnolliseen taakkaan verrattuna siihen, että se aiheuttaa arviolta vain 0,32 prosentin vähennyksen arvonlisäveron kokonaiskertymään.
            
            
               3.EHDOTUKSEN OIKEUDELLINEN SISÄLTÖ
            
            
               Ehdotetun toimen lyhyt kuvaus
            
            
               Luvan antaminen Puolalle soveltaa edelleen alv-direktiivistä poikkeavaa toimenpidettä, jossa on kyse sellaisia yrityksiä koskevasta yksinkertaistamistoimenpiteestä, joiden kansallisena valuuttana ilmaistu vuosittainen liikevaihto on Puolan liittymispäivänä voimassa olleen muuntokurssin mukaan laskettuna enintään 30 000 euron suuruinen.
            
            
               Oikeusperusta
            
            
               Alv-direktiivin 395 artikla.
            
            
               Toissijaisuusperiaate
            
            
               Ehdotus kuuluu Euroopan unionin yksinomaiseen toimivaltaan. Sen vuoksi toissijaisuusperiaatetta ei sovelleta.
            
            
               Suhteellisuusperiaate
            
            
               Ehdotus on suhteellisuusperiaatteen mukainen seuraavista syistä:
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia.
            
            
               Koska poikkeuksen soveltamisala on rajoitettu, erityistoimenpide on tavoitteeseensa nähden oikeasuhteinen.
            
            
               Sääntelytavan valinta
            
            
               Ehdotettu sääntelytapa: neuvoston täytäntöönpanopäätös.
            
            
               Alv-direktiivin 395 artiklan mukaan yhteisistä arvonlisäverosäännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva sääntelytapa myös sen vuoksi, että se voidaan osoittaa yksittäisille jäsenvaltioille.
            
            
               4.TALOUSARVIOVAIKUTUKSET 
            
            
               Ehdotuksella ei ole vaikutuksia EU:n talousarvioon, koska Puola tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti.
            
            
               5.LISÄTIEDOT 
            
         
         
            
               Ehdotus sisältää raukeamislausekkeen.
            
            
               2015/0118 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               päätöksen 2009/790/EY muuttamisesta luvan antamiseksi Puolalle jatkaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavan erityistoimenpiteen soveltamista
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  4
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Direktiivin 2006/112/EY 287 artiklan 14 kohdan mukaan Puola voi myöntää vapautuksen arvonlisäverosta sellaisille verovelvollisille, joiden vuosittainen liikevaihto kansallisena valuuttana on Puolan liittymispäivänä voimassa olleen muuntokurssin mukaan laskettuna enintään 10 000 euroa.
            
            
               (2)Neuvoston päätöksellä 2009/790/EY
                  5
                Puolalle annettiin lupa myöntää 31 päivään joulukuuta 2012 saakka poikkeuksellisesti vapautus arvonlisäverosta sellaisille verovelvollisille, joiden vuosittainen liikevaihto kansallisena valuuttana on Puolan liittymispäivänä voimassa olleen muuntokurssin mukaan laskettuna enintään 30 000 euroa. 
            
            
               (3)Neuvoston täytäntöönpanopäätöksellä 2012/769/EU
                  6
                 pidennettiin neuvoston päätöksessä 2009/790/EY säädetyn poikkeustoimenpiteen voimassaoloaika 31 päivään joulukuuta 2015. 
            
            
               (4)Puola pyysi kirjeessään, jonka komissio kirjasi saapuneeksi 23 päivänä joulukuuta 2014, lupaa edelleen pidentää direktiivin 2006/112/EY 287 artiklan 14 kohdasta poikkeavan toimenpiteen voimassaoloaikaa vapauttaakseen jatkossakin arvonlisäverosta sellaiset verovelvolliset, joiden kansallisena valuuttana ilmaistu vuosittainen liikevaihto Puolan liittymispäivänä voimassa olleen muuntokurssin mukaan laskettuna on enintään 30 000 euron suuruinen. Tämän toimenpiteen johdosta nämä verovelvolliset olisivat edelleen vapautettuja tietyistä tai kaikista direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista.
            
            
               (5)Komissio antoi Puolan pyynnön tiedoksi muille jäsenvaltioille 6 päivänä helmikuuta 2015 päivätyllä kirjeellä. Se ilmoitti Puolalle 9 päivänä helmikuuta 2015 päivätyllä kirjeellä saaneensa kaikki pyynnön arviointiin tarvitsemansa tiedot.
            
            
               (6)Puolan toimittamien tietojen perusteella 103 617 verovelvollista on hyötynyt toimenpiteen soveltamisesta, ja tämä vähensi valtiolle kertyviä arvonlisäverotuloja arviolta noin 0,32 prosenttia vuonna 2013.
            
            
               (7)Koska pienimmillä yrityksillä on tämän korkeamman raja-arvon vuoksi vähemmän arvonlisäverovelvoitteita, samalla kun ne voivat valita edelleen tavanomaiset arvonlisäverojärjestelyt direktiivin 2006/112/EY 290 artiklan mukaisesti, Puolalle olisi myönnettävä lupa jatkaa rajoitetun ajan toimenpiteen soveltamista. Poikkeus ei vaikuta arvonlisäverosta kertyviin unionin omiin varoihin.
            
            
               (8)Päätöstä 2009/790/EY, sellaisena kuin se on muutettuna päätöksellä 2012/769/EU, olisi sen vuoksi muutettava,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
         
         
            
               Muutetaan päätöksen 2009/790/EY 2 artikla, sellaisena kuin se on muutettuna päätöksen 2012/769/EU 1 artiklalla, seuraavasti:
            
            
               ”2 artikla
            
            
               Tämä päätös tulee voimaan päivänä, jona se annetaan tiedoksi.
            
            
               Sitä sovelletaan 1 päivän tammikuuta 2016 ja 31 päivän joulukuuta 2018 välisenä aikana.”
            
            
               2 artikla
            
            
               Tämä päätös on osoitettu Puolan tasavallalle.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  EUVL L 347, 11.12.2006, s. 1.
               
               
                  
                     (2)
                  EUVL L 283, 30.10.2009, s. 53–54.
               
               
                  
                     (3)
                  EUVL L 338, 12.12.2012, s. 27–28.
               
               
                  
                     (4)
                  EUVL L 347, 11.12.2006, s. 1.
               
               
                  
                     (5)
                  Neuvoston päätös 2009/790/EY, tehty 20 päivänä lokakuuta 2009, luvan antamisesta Puolan tasavallalle soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa toimenpidettä (EUVL L 283, 30.10.2009, s. 53).
               
               
                  
                     (6)
                  Neuvoston täytäntöönpanopäätös 2012/769/EU, annettu 4 päivänä joulukuuta 2012 (EUVL L 338, 12.12.2012, s. 27).